1Laono mai maddeppungeng, éh bangsa-bangsaé, sibawa éngkalingai. Leppessanni sininna linoé sibawa sininna iya tuwoé ri lalenna polé sibawa méngkalingai.
2Macayii PUWANGNGE lao ri sininna bangsaé sibawa sininna pasukanna mennang. Nahukkungngi matu sibawa napaccappui mennang.
3Dé’ narikuburu matu sining ujuna mennang, iyakiya rileppessangngi bawang makebbong sibawa mabbau. Macella’i matu sining bulué nasaba nalémpekiwi darana mennang.
4Mata essoé, kétengngé sibawa wéttowingngé ancuru’i matu. Rilulungngi matu langié pada-pada karettasa rilulungngé. Sempé’i matu sining wéttowingngé pada-pada daud-daung iya madduttungngé polé ri ponna.
5Purani napassadiya PUWANGNGE peddan-Na ri surugaé, na makkekkuwangngé iyaro peddangngé nageppai matu bangsa Edongngé iya puraé ripakennai pahukkungeng sibawa maélo ripaccappu.
6Pennoi matu dara peddanna PUWANGNGE nenniya penno sibawa lunra’na mennang, pada-pada darana nenniya lunra’na olokolo akkarobangengngé. Saba’ PUWANGNGE passadiyai akkarobangengngé ri Bozra, sibawa pakangka abbunowang battowa ri tana Edom.
7Matéi matu tauwé pada-pada saping liyaé sibawa saping loloé. Macella’i matu wanuwanna sibawa dara nenniya pennoi sibawa lunra.
8Iyanaro wettunna PUWANGNGE méwaiwi Sion sibawa makkabale lao risining balin-Na.
9Tappinrai matu sining salona Edom mancaji kamalo, sibawa tanana mancaji balérang. Angkanna sininna wanuwaé malluwa pada-pada kamaloé.
10Esso wenni iyaro luwa’é dé’ napeddé, sibawa maggalimpuwa rumpué polé ri aléna untu’ mannennungeng. Iyaro tanaé risalaiwi matu kullang sibawa makabuttu massossoreng, sibawa dé’ muwi séddi tau molai matu.
11Unrengngé sibawa landa’é monroiwi matu, kacoci’é sibawa kao-kaoé monro matu kuwaro. PUWANGNGE pancajiwi iyaro tanaé kacau sibawa kullang pada-pada ri wettu dé’napa appancajingengngé.
12Dé’gaga arung paréntai iyaro wanuwaé, sibawa sininna pamimpinna lennye’ni.
13Sining saorajana sibawa kota-kotana iya mabbénténgngé natuwoini matu alekale maddori sibawa wella, sibawa naonroi asu ale nenniya manu’-manu’ unta.
14Mallamparengngi matu olokolo masekkangngé ri lalenna; sibali-baliwi bombocilla’é, sibawa bombocilla wennié sappa onrong mappésau.
15Ri onrongngéro mébbui sarang ula mamosoé, mattello, mangarang sibawa piyarai ana’-ana’na. Muwi bokang pakkanré incalé maddeppungeng towi sibawa pasangenna tungke-tungke.
16Sappani sibawa bacai ri laleng Kitta’na PUWANGNGE: Dé’ muwi séddi polé ri mahlu’éro teddéng matu iyaré’ga temmappasangeng. Saba’ makkuwaniro paréntana PUWANGNGE, sibawa Aléna muto pura paddeppungengngi mennang.
17PUWANGNGE ritu tawai iyaro wanuwaé ri yelle’na mennang sibawa tungke-tungke tarimai tawana. Monroi matu mennang kuwaro untu’ mannennungeng, sibawa iyaro tanaé mancajiwi matu appunnangenna massossoreng.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn